Հոբբիհորսինգ

**Հոբբիհորսինգ** ( կամ ), մարզաձև, ձիու գլխով փայտե ձողով «ձիավարություն»:

## Պատմություն
Հոբբիհորսինգը՝ ձիու գլխով փայտե ձողով «ձիավարությունը», երկար պատմություն ունի: Այն նկարագրվում է դեռևս 19-րդ դարի մի գրքում, որտեղ ասվում է, որ նման զվարճանքը ավանդական մայիսմեկյան ծես էր Անգլիայի Սոմերսեթշիր քաղաքային կոմսության Մայնհեդ քաղաքի ձկնորսների շրջանում: Սակայն երկար ժամանակ նման «ձիարշավները» կա՛մ մանկական զվարճանք էին, կա՛մ տարօրինակ մարդկանց զբաղմունք։ Իրավիճակը սկսել է փոխվել 2010 թվականին, երբ ֆինն դեռահաս Ալիս Աորնիմյակին սկզբում ինքն է հետաքրքրվել նման «ձիարշավներով», այնուհետև սկսել է ընկերներ փնտրել և սոցիալական ցանցերի միջոցով կազմակերպել նմանատիպ զբաղմունք ունեցողների խմբեր: Մի քանի տարի անց Ֆինլանդիայում ձևավորվել է հոբբիհորսինգի սիրահարների մի ամբողջ ենթամշակույթ։ 2015 թվականից Ալիսը սկսել է ձևակերպել նոր մարզաձևի կանոնները։ 2017 թվականին էկրան է բարձրացել ռեժիսոր Սելմա Վիլհունենի *«Հոբբիհորսինգի հեղափոխություն»* ֆիլմը (), որի շնորհիվ նորաստեղծ մարզաձևի նկատմամբ հետաքրքրությունը մեծացել է ոչ միայն Ֆինլանդիայում, այլև այլ երկրներում։

## Նկարագրություն
մինի|280x280փքս|Հոբբիհորսեր
Հոբբիհորսինգի մասնակիցներն իրենց «նժույգներն» անվանելու համար օգտագործում են անգլերեն *hobby* «զբաղմունք» և *horse* «ձի» բառերի տառադարձությունը: Հոբբիհորսերի մեծ մասը պատրաստում են իրենք՝ մասնակիցները, սակայն հայտնվել են նաև արդյունաբերական արտադրության հոբբիհորսեր, որոնց որոշ նմուշների գները հասնում են 200 եվրոյի։

Հոբբիհորսինգն առավել տարածված է Ֆինլանդիայում. դրանով զբաղվում է մինչև 10 000 մարդ՝ հիմնականում 10-18 տարեկան աղջիկներ, թեև կան նաև տարեց կանայք: Հոբբիհորսինգը լայն տարածում է գտել նաև Ավստրալիայում, Մեծ Բրիտանիայում, Դանիայում, Նիդերլանդներում, ԱՄՆ-ում, Շվեդիայում, Ռուսաստանում։

Հոբբիհորսինգի սիրահարները կարծում են, որ այն ունի թերապևտիկ ազդեցություն և թույլ է տալիս վերականգնել հոգեկան հավասարակշռությունը, այն նաև զարգացնում է կենտրոնացումը, թույլ է տալիս պահպանել կեցվածքը, մարզում է որովայնը, ոտքերը, ձեռքերը և խթանում է ընդհանուր ֆիզիկական զարգացումը: Ի տարբերություն ավանդական ձիասպորտի, հոբբիհորսինգը ֆինանսական տեսանկյունից շատ ավելի մատչելի է: Միևնույն ժամանակ, հոբբիհորսինգի պարապմունքները հաճախ անցկացվում են ախոռների մոտ կամ ձիասպորտի դպրոցներում, որտեղ որպես մրցավարներ հանդես են գալիս ձիասպորտի պրոֆեսիոնալները: Հոբբիհորսինգը կարող է լինել նաև հետագայում ձիասպորտով զբաղվելու համար առաջին քայլ։

## Կանոններ
Ընդհանուր առմամբ, հոբբիհորսինգի կանոնները կրկնօրինակում են ավանդական ձիասպորտի կանոնները՝ հատկապես այնպիսի մրցություններում, ինչպիսիք են ձիաքայլքը և խոչընդոտների հաղթահարումը: Ձիաքայլքում հեծյալը պետք է իր մարմնով նմանակի վարգարշավը, քառատրոփարշավը, կողընթաց շարժումները, մեկ ոտքի վրա արագ կիսապտույտն ու լրիվ պտույտը և այլ շարժումներ, այսինքն՝ այն տարրերը, որոնք ձին կատարում է մանեժում: Խոչընդոտների հաղթահարման մեջ մասնակիցները պետք է անցնեն արգելքների շարք՝ 20 սմ-ից մինչև 1,5 մետր բարձրությամբ պատնեշներով. ընդ որում, խնդիրը ոչ միայն պատնեշը հաղթահարելն է, այլև ձիու վարքը նմանակելը։

## Մրցումներ
Հոբբիհորսինգի հայրենիք Ֆինլանդիայում մրցումներն անցկացվում են 2017 թվականից։ Արդեն առաջին մրցաշարին մասնակցել են մոտ 200 հեծյալներ, և մոտ 1000 հանդիսականներ հավաքվել են դիտելու մրցումները։

## Ծանոթագրություններ

Կատեգորիա:Ժամանց
Կատեգորիա:Կանանց սպորտ
Կատեգորիա:Հոբբի
Կատեգորիա:Ձիասպորտ
Կատեգորիա:Ձիեր մշակույթում
Կատեգորիա:Մարզաձևեր
Կատեգորիա:Մարմնամարզություն